Eremitageløbet, også benævnt E-løbet, er et motionsløb, der afholdes i Dyrehaven nord for København hvert år i starten af oktober. Løbet afholdtes første gang i 1969 og menes at have inspireret en lang række store motionsløb. Ruten har siden 1983 været 13,3 km lang. Med ca. 17.000 løbsdeltagere er det Danmarks næststørste enkeltdags motionsløb, lige efter Eventyrløbet, der typisk har et par tusind flere. Løbet afholdes i år søndag d. 6. oktober 2019 kl. 11.  Læs mere på www.elob.dk  Historie Inspireret af langrendsløbet Wasa-løbet i Sverige tog hjertelægen Peter Schnohr, tidligere dansk atlet og bogtrykker Richard Larsen og tandlægen Svend W. Carlsen sammen med dagbladet B.T. initiativ til løbet. Det første løb afholdtes i 1969. I 1969 var der 2985 tilmeldte mænd og kvinder. I de første 40 løb har i alt 525.615 deltagere passeret målstregen. Løbet har inspireret til nu over 900 motionsløb i Danmark og i alt omkring én million motionsløbere i Danmark i 2009 mod ca. 10.000 i 1969.  Løbet afholdes den første eller anden søndag i oktober hvert år og har efter rekorddeltagelsesåret i 1989 fået et loft på 19.000 deltagere – et loft, der sædvanligvis nås i månederne op til afholdelsen. Det begrænsede deltagerantal er sat af hensyn til trafikken omkring Kongens Lyngby og dyrelivet i Dyrehaven. Ca. 15.000 tilskuere langs ruten følger løbet. Det ældste løb i Danmark er Søndersøløbet i Viborg, selvom Eremitageløbet og Riss Skov løbet ved Aarhus ofte fremhæves som det ældste. Løbet i Viborg afholdtes første gang før 1910 og Riss Skov løbet i 1913.  Rute I 1969 var ruten på 12,1 km.  Fra 1970-82 var ruten på 13,8 km. Siden 1983 har ruten været på 13,3 km. Den 13,3 kilometer lange rute er udformet som et 8-tal og bringer således løberne forbi Dyrehavsbakken, Peter Lieps Hus og to gange forbi Eremitageslottet, hvor der er vand- og saftdepoter.  Organisation Eremitageløbet afholdes i et samarbejde mellem Københavns IF og Københavns Skiklub (KS). I 2018 trak BT sig ud af samarbejdet, men er fortsat som mediepartnere.  Løbsledelsen består af: Formand Thomas Ringsted Københavns Idræts Forening (KIF) Nis Maybom, Københavns Idræts Forening (KIF) Jakob Ghisler (KS) Næstformand Anders Melamies (KS) Anders Melamies, Københavns Skiklub (KS)